रोहतक. बहादुरगढ़ थाने में पुलिस पूछताछ के बाद चोटिल युवक की पीजीआई में इलाज के दौरान सोमवार रात मौत होने के मामले की बुधवार को मजिस्ट्रेट जांच शुरू हो गई, लेकिन परिजन बहादुरगढ़ थाने के एएसआई व मृतक के ससुरालियों के खिलाफ केस दर्ज होने तक शव न लेने की जिद पर अड़ गए। करीब डेढ़ घंटा गरमागरमी के बाद परिजन आईजी के पास पहुंचे।
आईजी ने तीन दिन में जांच के बाद कार्रवाई का आश्वासन दिया। आश्वासन से संतुष्ट परिजन शव का पोस्टमार्टम कराने के लिए सहमत हो गए और शाम 5 बजे बसंतपुर में शव का अंतिम संस्कार किया गया। गौरव की मौत के बाद उसकी तीन वर्ष की बेटी का अब उसकी बुआ ही एकमात्र सहारा बची है। इसलिए परिजन बच्ची के लिए भी मुआवजे की मांग कर रहे हैं।
गौरव पर लगाया था पत्नी को बेचने का आरोप : निजी कंपनी में ड्राइवर बसंतपुर निवासी गौरव की शादी मूलरूप से बंगाल व फिलहाल बहादुरगढ़ के डाबोदा में अपनी बहन के यहां रह रही सरस्वती के साथ चार वर्ष पहले हुई थी। एक बच्ची को जन्म देने के छह माह बाद ही सरस्वती संदिग्ध परिस्थितियों में लापता हो गई। गुमशुदगी दर्ज कराई, लेकिन उसका कोई सुराग नहीं लगा। 15 दिन पहले ससुरालियों ने गौरव पर सरस्वती को बेचने का आरोप लगाते हुए शिकायत दी, जिसके बाद बहादुरगढ़ सदर थाना पुलिस ने गौरव को पूछताछ के लिए बुलाया और वापस भेज दिया। परिजनों का आरोप है 27 दिसंबर की सुबह पुलिस ने गौरव को फिर से बुलाया। पंचायत गौरव को लेकर थाने पहुंची तो वहां गौरव के ससुराल वाले भी थे।
परिजनों का आरोप है कि गौरव को अंदर करके पुलिस ने पंचायत को बाहर निकाल दिया। करीब 15 मिनट बाद ही गौरव सिर पकड़कर चिल्लाता हुआ बाहर निकला। उसके कपड़ों पर मिट्टी लगी थी और जूतों के निशान भी थे। वह बार-बार सिर में दर्द होने और बचाने की बात कह रहा था। उसे आनन-फानन में बहादुरगढ़ के निजी अस्पताल में भर्ती कराया, जहां से उसे पीजीआई रेफर कर दिया गया। यहां सोमवार रात उसने दम तोड़ दिया। परिजनों ने पुलिस की पिटाई से गौरव की मौत का आरोप लगाते हुए हंगामा शुरू कर दिया।
डेढ़ घंटे तक छिड़ी रही बहस : मंगलवार को पुलिस ने दिन भर समझौते का प्रयास किया, लेकिन कोई सफलता नहीं मिली। उधर, बुधवार को परिजनों ने कहा कि जब तक बहादुरगढ़ सदर थाने के एएसआई व गौरव के खिलाफ शिकायत करने वाले ससुरालियों के खिलाफ केस दर्ज नहीं होगा, तब तक वे शव नहीं ले जाएंगे। डेढ़ घंटे बाद मजिस्ट्रेट जांच शुरू करते हुए तहसीलदार मातूराम ने गौरव के भांजे खोखराकोट निवासी सुनील के बयान दर्ज कराए। तहसीलदार ने पोस्टमार्टम रिपोर्ट आने के बाद अपनी रिपोर्ट सबमिट करने का आश्वासन दिया, लेकिन परिजन आरोपियों की तत्काल गिरफ्तारी की मांग पर अड़ गए।
आईजी ने तीन दिन का मांगा समय
डेड हाउस पर कोई बात न बनती देख परिजन पंचायत के साथ आईजी ऑफिस पहुंचे। पांच सदस्यीय प्रतिनिधिमंडल आईजी श्रीकांत जाधव से मिला। ग्रामीणों ने गौरव के ससुरालियों से सांठगांठ कर बहादुरगढ़ पुलिस के एएसआई पर पिटाई करने का आरोप लगाते हुए केस दर्ज करने की मांग की। आईजी ने उन्हें तीन दिन में जांच के बाद कार्रवाई का आश्वासन दिया, जिसके बाद परिजन शांत हुए। दोपहर करीब ढाई बजे मेडिकल बोर्ड ने शव का पोस्टमार्टम किया और शाम करीब पांच बजे बसंतपुर में अंतिम संस्कार कर दिया गया।
hin_Deva hin_Deva hin_Deva hin_Deva hin_Deva hin_Deva hin_Deva